依韻和正仲重臺梅花
作者：梅堯臣
朝代：宋

paragraphs: 芳梅何蒨蒨，素葉吐層層。
近臘寒猶勁，先春氣已承。
冷香傳去遠，靜豔密還增。
有意常欺雪，無功合鏤冰。
早煙籠玉暖，凍雨浴脂凝。
漢女新粧薄，燕姬瘦骨稜。
壓枝唯恐折，簇萼似難勝。
神物終來護，江鄉未解矜。
獨奇心豈欲，寄遠客何曾。
不見黄鸝度，寧防粉蝶凌。
月光臨更好，谿水照偏能。
畫軸開雲霧，宮刀翦綵繒。
都無筆可衒，莫信巧堪憑。
丹杏塵多雜，夭桃俗所稱。
故林嘗渴望，大庾更愁登。
重和陽春曲，聲辭猥媿仍。